დისკვალიფიცირებული, როგორც ადამიანი
დისკვალიფიცირებული, როგორც ადამიანი ან აღარ ვივარგებ ადამიანად (იაპონ. 人間失格, Ningen Shikkaku), ინგლისურად ცნობილი, როგორც No Longer Human 一 იაპონელი მწერლის, ოსამუ დაძაის ნოველა, რომელიც, თავდაპირველად, 1948 წელს გამოიცა. სიუჟეტი მოგვითხრობს პრობლემატური ადამიანის, ობა იოძოს თავს გადამხდარი ისტორიის შესახებ, რომელიც უძლურია, საზოგადოებაში ფესვები გაიდგას, დაანახოს ხალხს მისი ნამდვილი სახე და რომელიც, სანაცვლოდ, ბედნიერებასა და ნეტარებას ალკოჰოლსა და ნარკოტიკებში ჰპოვებს. ნაწარმოების ორიგინალი სათაური ითარგმნება, როგორც „განდევნილი ადამიანი“, ან „წარუმატებელი ადამიანი“. წიგნმა დღის შუქი თავად მწერლის თვითმკვლელობიდან (მან თავი 38 წლის ასაკში მოიკლა, საკუთარ შეყვარებულთან ერთად) ერთი თვის შემდეგ იხილა. "დისკვალიფიცირებული როგორც ადამიანი" ითვლება ომისშემდგომი იაპონური ლიტერატურის კლასიკად და დაძაის შედევრად, რომელიც დღემდე დიდი პოპულარობით სარგებლობს ახალგაზრდა მკითხველში. აღსანიშნავია ისიც, რომ ის გამომცემლობა "შინჩოშას" ("Shinchosha") ყველაზე გაყიდვად იაპონურ ბესტსელერებს შორის მხოლოდ მეორე ადგილს იკავებს, ნაცუმე სოსეკის რომანის - „გული“ - შემდეგ. დონალდ კინმა, ამერიკელმა იაპონისტმა, რომელმაც პირველმა თარგმნა დაძაის ჩამავალი მზე და ზემოხსენებული რომანი ინგლისურ ენაზე, აღნიშნა: „მისი სამყარო... შეესაბამება ჩეხოვს ან რევოლუციისშემდგომ საფრანგეთს, თუმცა თან დაერთვის იაპონური მგრძნობელობა ნიმუშის წარმოდგენაში. დაძაის რომანი სრულებით ერგება დასავლურ სამყაროს და, ამავდროულად, არ წააგავს არცერთ დასავლურ რომანს“.